慰張石山幼子亡
作者：衛宗武
朝代：宋

paragraphs: 無子雖可悲，有子未爲喜。
斷以釋子言，莫非假合耳。
杜陵詠爲麟，瑞物能有幾。
昌黎謂之梟，惡德乃類是。
無之恐無後，有之亦爲累。
苟非弗克肖，曷若聽其逝。
顔路之亡回，宣尼之喪鯉。
此皆長而賢，痛甚于幼死。
夷甫雖嘗云，情鍾在我輩。
過哀亦奚爲，安有復生理。
子夏空失明，季札號知禮。
吾友方盛年，何憂乏良嗣。